Covid-19-statistiek: Minister ‘bemoedig’ deur herstelsyferDie getal Covid-19-gevalle in Suid-Afrika het sedert Donderdag met amper 800 toegeneem. Die minister het egter gesê hy is “bemoedig” deur die aantal mense wat reeds van Covid-19 herstel het. Vrydagaand het die getal Covid-19-gevalle op 13 524 gestaan, ŉ toename van 785 die afgelope 24 uur. Nege bykomende sterftes is aangemeld, wat beteken 247 mense is reeds in Suid-Afrika weens Covid-19 oorlede. Dít volgens syfers wat Vrydagaand deur die departement van gesondheid uitgereik is. Die afgelope 24 uur is 18 537 Covid-19-toetse in Suid-Afrika uitgevoer. Meer as die helfte (51%) van die toetse is in die openbare sektor uitgevoer. Min. Zweli Mkhize sê hulle betreur die sterftes, maar voel bemoedig deur die stygende aantal mense wat reeds van die virus herstel het. Dié syfer staan tans op 6 083, wat amper die helfte (45%) van gevalle verteenwoordig. Die meeste sterftes (137) is in die Wes-Kaap aangemeld. Dié provinsie het egter ook die grootste getal pasiënte wat al genees het (2 857). Die Wes-Kaap het steeds die meeste Covid-19-gevalle in die land (7 798). Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.